SK Úradný vestník Európskej únie C 247/19

Referenčné sumy potrebné na prekročenie vonkajších hraníc podľa článku 5 ods. 3 nariadenia Európskeho parlamentu a Rady (ES) č. 562/2006 z 15. marca 2006, ktorým sa ustanovuje kódex Spoločenstva o pravidlách upravujúcich pohyb osôb cez hranice (Kódex schengenských hraníc)

(2006/C 247/03)

BELGICKO

Belgické právne predpisy stanovujú, že treba preukázať adekvátne prostriedky na živobytie.

Administratívna prax je takáto:

a) Cudzinci prebývajúci u súkromnej osoby

Prostriedky na živobytie možno preukázať prostredníctvom záruky, ktorú podpíše osoba, ktorá cudzinca v Belgicku ubytuje, a overí ju obecný úrad na mieste jeho pobytu.

Prevzatie ručenia sa vzťahuje na náklady na pobyt cudzinca, zdravotnú starostlivosť, ubytovanie a návrat do vlasti v prípade platobnej neschopnosti cudzinca s cieľom zabezpečiť, aby tieto náklady nemuseli znášať orgány verejnej moci. Vyhlásenie musí podpísať solventná osoba a v prípade, že táto osoba je cudzincom, musí mať povolenie na pobyt alebo povolenie usadiť sa.

V prípade potreby možno od cudzinca vyžadovať aj predloženie dôkazu o výške vlastných prostriedkov.

Ak je cudzinec úplne bez peňažných prostriedkov, musí mať prístup k približne 38 EUR na každý deň plánovaného pobytu.

b) Cudzinci ubytovaní v hoteli

Ak cudzinec nedokáže predložiť žiadny dôkaz o peňažných prostriedkoch, musí mať prístup k približne 50 EUR na každý deň plánovaného pobytu.

Vo väčšine prípadov musí daná osoba predložiť aj cestovný lístok (letenku), ktorý jej umožňuje návrat do krajiny pôvodu alebo pobytu.

ČESKÁ REPUBLIKA

Referenčné sumy sú stanovené zákonom č. 326/1999 Sb. o pobyte cudzincov na území Českej republiky a o zmene a doplnení niektorých zákonov.

Podľa § 5 zákona o pobyte cudzincov na území Českej republiky je cudzinec povinný na výzvu polície predložiť doklad, že má na svoj pobyt na území k dispozícii peňažné prostriedky (§ 13), alebo overené pozvanie nie staršie ako 90 dní odo dňa overenia políciou (§ 15 a § 180).

V § 13 sa ustanovuje toto:

„Peňažné prostriedky na pobyt na území 1. Pokiaľ nie je ďalej ustanovené inak, preukazuje sa zabezpečenie peňažných prostriedkov na pobyt na území predložením: a) peňažných prostriedkov najmenej vo výške: — 0,5-násobku výšky životného minima stanoveného podľa osobitného právneho predpisu, ktoré je potrebné na zabezpečenie stravovania a ostatných základných osobných potrieb (ďalej len ‚výška životného minima na osobné potreby’) na jeden deň pobytu, pokiaľ tento pobyt nemá trvať dlhšie ako 30 dní, — 15-násobku výšky životného minima na osobné potreby, ak má pobyt na území trvať dlhšie ako 30 dní, s tým, že táto suma sa za každý celý mesiac predpokladaného pobytu na území zvyšuje na dvojnásobok životného minima, — 50-násobku životného minima na osobné potreby, ak ide o pobyt na účely podnikania, ktorého celková dĺžka trvania má presiahnuť 90 dní, alebo — dokladu potvrdzujúceho zaplatenie služieb spojených s pobytom cudzinca na území alebo dokladu potvrdzujúceho, že služby budú poskytnuté bezplatne. 2. Zabezpečenie prostriedkov na pobyt na území možno namiesto peňažných prostriedkov uvedených v pododseku 1 preukázať: a) výpisom z účtu v banke na meno cudzinca, z ktorého vyplýva, že cudzinec môže počas pobytu v Českej republike disponovať peňažnými prostriedkami uvedenými v pododseku 1, alebo b) iným dokladom o finančnom zabezpečení, napríklad platnou medzinárodne uznávanou kreditnou kartou. 3. Cudzinec, ktorý bude na území študovať, môže ako doklad o zabezpečení peňažných prostriedkov na svoj pobyt predložiť záväzok vydaný štátnym orgánom alebo právnickou osobou, že zabezpečí pobyt cudzinca na území poskytnutím peňažných prostriedkov vo výške životného minima na osobné potreby na jeden mesiac predpokladaného pobytu, alebo doklad o tom, že všetky náklady spojené s jeho štúdiom a pobytom uhradí prijímajúca organizácia (škola). Ak suma uvedená v záväzku nedosahuje túto výšku, cudzinec je povinný predložiť doklad o vlastníctve peňažných prostriedkov vo výške rozdielu medzi sumou životného minima na osobné potreby a záväzkom na obdobie predpokladaného pobytu, najviac však šesťnásobok sumy životného minima na osobné potreby. Doklad o poskytnutí prostriedkov na pobyt môže byť nahradený rozhodnutím alebo dohodou o poskytnutí grantu získaného podľa medzinárodnej zmluvy, ktorou je Česká republika viazaná. 4. Cudzinec, ktorý ešte nedosiahol vek 18 rokov, je povinný dokázať dostupnosť peňažných prostriedkov na svoj pobyt podľa pododseku 1 vo výške rovnajúcej sa polovici sumy“.

V § 15 sa ustanovuje toto:

„Pozvanie

V pozvaní sa pozývajúca osoba zaväzuje, že uhradí náklady:

a) súvisiace so stravovaním cudzinca počas jeho pobytu na území až do jeho odchodu z územia;

b) súvisiace s ubytovaním cudzinca počas jeho pobytu na území až do jeho odchodu z územia;

c) súvisiace s poskytovaním zdravotnej starostlivosti cudzincovi počas jeho pobytu na území až do jeho odchodu z územia a v prípade choroby alebo úmrtia s prevozom cudzinca alebo jeho pozostatkov do vlasti;

d) vzniknuté polícii v súvislosti s cudzincovým pobytom na území a jeho odchodom z územia v prípade vyhostenia.“

DÁNSKO

Podľa dánskeho cudzineckého zákona musí mať cudzinec vstupujúci na dánske územie prostriedky primerané nákladom na živobytie a spiatočnú cestu.

Či sú uvedené podmienky splnené, zisťuje v oboch prípadoch oddelenie hraničnej kontroly na mieste vstupu tak, že osobitne posúdi ekonomickú situáciu cudzinca, pričom berie do úvahy informácie o jeho možnostiach v súvislosti s ubytovaním a spiatočnou cestou.

Na účely zistenia, či cudzinec disponuje dostatočnými prostriedkami, úrady v zásade stanovili sumu primeraných prostriedkov na živobytie vo výške 350 DKK na 24 hodín. Ide o sumu, ktorú musí mať cudzinec k dispozícii.

Cudzinec okrem toho musí vedieť preukázať, že má dostatok prostriedkov na spiatočnú cestu, napríklad formou spiatočného cestovného lístka.

NEMECKO

Podľa článku 15 ods. 2 zákona o pobyte z 30. júla 2004 sa cudzincovi na hranici odoprie vstup, ak nespĺňa podmienky na vstup na územie členských štátov v súlade s článkom 5 Schengenského dohovoru. Takýto prípad nastane, ak cudzinec nemá alebo nemôže zákonnou cestou nadobudnúť finančné prostriedky potrebné na zaplatenie svojho pobytu vrátane spiatočnej cesty do krajiny svojho pôvodu alebo do tretej krajiny, ktorá mu vydala povolenie na pobyt, ktoré ho oprávňuje na návrat do nej.

Povinné referenčné sumy na jeden deň nie sú stanovené. Príslušníci hraničnej kontroly musia preskúmať každú situáciu individuálne. Mal by sa brať zreteľ na osobné okolnosti, v ktorých sa cudzinec nachádza, ako napríklad povaha a účel jeho cesty, dĺžka pobytu, či bude bývať u príbuzných alebo priateľov, a náklady na živobytie.

Ak štátny príslušník tretej krajiny nedokáže takéto okolnosti preukázať alebo aspoň podať dôveryhodné vyhlásenia, musí mať k dispozícii 45 EUR na deň. Je tiež potrebné zabezpečiť, aby štátny príslušník tretej krajiny mohol uskutočniť spiatočnú cestu alebo cestovať ďalej. Dôkazom môže byť napríklad cestovný lístok na cestu ďalej alebo spiatočnú cestu.

Dôkazom finančných prostriedkov môže byť hotovosť, kreditné karty a šeky, ale aj:

— banková záruka úverovej inštitúcie, ktorá má povolenie vykonávať obchodnú činnosť v Spolkovej republike Nemecko,

— záruka od hostiteľa,

— telegrafická peňažná poukážka,

— záruka zložená hostiteľom alebo treťou stranou na prisťahovaleckom úrade zodpovednom za pobyt,

— vyhlásenie o záväzku.

Ak existuje dôvod na spochybnenie likvidity cudzinca v bezhotovostnom platobnom styku, vec sa preskúma pred jeho vstupom na územie.

ESTÓNSKO

Podľa estónskeho práva je cudzinec, ktorý pricestuje do Estónska bez pozývacieho listu, povinný na požiadanie príslušníka hraničnej stráže pri vstupe do krajiny predložiť doklad o dostatočných peňažných prostriedkoch na pokrytie svojho pobytu a odchodu z Estónska. Za dostatočné finančné prostriedky sa považuje 0,2-násobok minimálneho mesačného platu, ktorý stanovila vláda, na každý deň povoleného pobytu, t. j. 600 EEK.

V opačnom prípade nesie zodpovednosť za náklady na pobyt cudzinca a jeho odchod z Estónska pozývajúca osoba.

GRÉCKO

Ministerská vyhláška č. 3011/2/1f z 11. januára 1992 stanovuje sumu prostriedkov na živobytie, ktorou musia disponovať cudzí štátni príslušníci – okrem štátnych príslušníkov členských krajín Európskeho spoločenstva –, ak chcú vstúpiť na grécke územie.

V súlade s uvedenou ministerskou vyhláškou sa suma v zahraničnej mene, ktorá umožňuje štátnym príslušníkom krajín, ktoré nie sú členskými štátmi Európskeho spoločenstva, vstúpiť do Grécka, stanovuje na ekvivalent 20 EUR v zahraničnej mene na osobu a deň a minimálna celková suma sa stanovuje na 100 EUR.

Suma v zahraničnej mene potrebná na deň sa znižuje o 50 % pre maloletých rodinných príslušníkov cudzinca.

Štátni príslušníci krajín, ktoré nie sú členmi Spoločenstva a ktoré vyžadujú od gréckych štátnych príslušníkov výmenu meny na hraniciach, tiež podliehajú tejto povinnosti v súlade so zásadou reciprocity.

ŠPANIELSKO

Cudzinci musia preukázať, že majú potrebné prostriedky na živobytie. Minimálna výška je uvedená nižšie:

a) na náklady na pobyt v Španielsku: 30 EUR alebo ekvivalent v zahraničnej mene vynásobený plánovaným počtom dní pobytu v Španielsku a počtom rodinných príslušníkov cestujúcich s dotknutou osobou. Bez ohľadu na plánovanú dĺžku trvania pobytu minimálna suma, ktorá sa musí preukázať, je vždy 300 EUR na osobu.

b) na návrat do štátu pôvodu alebo tranzit cez tretie štáty: neprenosný cestovný lístok alebo lístky na zamýšľaný dopravný prostriedok s pevným dátumom odchodu a s uvedeným menom.

Cudzinci musia preukázať, že majú vyššie uvedené prostriedky na živobytie, buď ich predložením, ak sú v hotovosti, alebo predložením bankou overených šekov, cestovných šekov, príjmových dokladov, akreditívov alebo bankového certifikátu potvrdzujúceho existenciu týchto prostriedkov. Ak tieto dokumenty chýbajú, môže sa predložiť ktorýkoľvek z podporných dokumentov uznávaných španielskou hraničnou políciou.

FRANCÚZSKO

Referenčná suma primeraných prostriedkov na živobytie na plánovanú dĺžku trvania pobytu cudzinca alebo jeho tranzit cez Francúzsko do cieľa v treťom štáte sa rovná sume garantovanej minimálnej mzdy vo Francúzsku (SMIC), ktorá sa počíta každý deň na základe sadzby stanovenej 1. januára aktuálneho roka.

Táto suma sa pravidelne prehodnocuje na základe francúzskeho indexu životných nákladov:

— automaticky pri každom zvýšení indexu maloobchodných cien o viac ako 2 %,

— rozhodnutím vlády – po konzultácii s národnou komisiou pre kolektívne vyjednávanie – o vyššom zvýšení, než je zvýšenie indexu maloobchodných cien.

K 1. júlu 2005 je denná suma SMIC (minimálnej mzdy) 50,40 EUR.

Aby osoby, ktoré majú dôkaz o ubytovaní („attestation d'accueil“) mohli zostať vo Francúzsku, musia disponovať minimálnou peňažnou sumou rovnajúcou sa polovici SMIC. Táto suma je teda 25,20 EUR na deň.

TALIANSKO

Článok 4 ods. 3 konsolidovaného znenia ustanovení upravujúcich prisťahovalectvo a postavenie cudzincov č. 286 z 28. júla 1998 uvádza, že Taliansko v súlade s povinnosťami prijatými na základe dodržiavania osobitných medzinárodných dohôd umožní vstup na svoje územie cudzincom, ktorí môžu preukázať, že disponujú vhodnými dokladmi potvrdzujúcimi účel a podmienky ich pobytu a že majú dostatok prostriedkov na živobytie na dobu trvania pobytu a okrem prípadov, keď majú povolenia na pobyt na pracovné účely, aj na návrat do krajiny pôvodu. Prostriedky na živobytie sú definované v príslušnej smernici vydanej ministrom vnútra. Cudzinci, ktorí nespĺňajú tieto podmienky alebo sú považovaní za ohrozenie národnej bezpečnosti či verejného poriadku štátu alebo niektorej z krajín, s ktorými Taliansko podpísalo dohody o zrušení kontrol na vnútorných hraniciach a voľnom pohybe osôb, nemôžu v súlade s obmedzeniami a výnimkami ustanovenými v týchto dohodách vstúpiť do Talianska.

Daná smernica, ktorá vyšla 1. marca 2000 pod názvom „Definícia prostriedkov na živobytie pre vstup a pobyt cudzincov na vnútroštátnom území“, stanovuje, že:

— dostupnosť prostriedkov na živobytie možno preukázať predložením peňazí alebo rovnocenných zmeniek, bankových záruk alebo poistiek zaručujúcich vyplatenie prostriedkov, prostredníctvom dokladov, ktoré potvrdzujú predplatenie služieb, alebo dokladov preukazujúcich dostupnosť zdrojov príjmu na území štátu,

— peňažné sumy stanovené v smernici sa majú každoročne revidovať po uplatnení parametrov týkajúcich sa priemernej ročnej odchýlky vypočítanej v ISTAT na základe indexu všeobecných spotrebiteľských cien pre potraviny, nápoje, prepravné a ubytovacie služby,

— cudzinec musí preukázať, že má na území Talianska vhodné ubytovanie a že disponuje sumou potrebnou na návrat; môže tiež predložiť lístok na spiatočnú cestu,

— minimálne prostriedky na živobytie potrebné pre jednu osobu na vydanie víza a vstup na talianske územie na účely turistiky sú definované v súlade s tabuľkou A nižšie.

TABUĽKA A

Tabuľka na určovanie finančných prostriedkov potrebných na vstup na talianske územie na turistické účely

Trvanie zájazdu Počet účastníkov zájazdu Jeden účastník Dvaja alebo viacerí účastníci EUR EUR 1 až 5 dní celková pevná suma 269,60 212,81 6 až 10 dní denná suma na osobu 44,93 26,33 11 až 20 dní pevná suma 51,64 25,82 + denná suma na osobu 36,67 22,21 viac než 20 dní pevná suma 206,58 118,79 + denná suma na osobu 27,89 17,04

CYPRUS

Podľa nariadení o cudzincoch a prisťahovalectve [nariadenie (9(2)(B)] rozhodujú o vstupe cudzincov do republiky s cieľom dočasného pobytu na základe voľnej úvahy úradníci pasovej kontroly na štátnych hraniciach v súlade so všeobecnými a osobitnými pokynmi ministra vnútra alebo ustanoveniami uvedených nariadení. Úradníci pasovej kontroly na hraniciach rozhodujú o vstupe podľa konkrétneho prípadu, pričom zohľadňujú účel a dĺžku pobytu, prípadné rezervácie v hoteloch alebo ubytovanie poskytnuté osobami s bežným bydliskom na Cypre.

LOTYŠSKO

Aby cudzinec mohol vstúpiť na územie Lotyšskej republiky a zdržiavať sa v nej, musí podľa prisťahovaleckého zákona preukázať, že disponuje potrebnými prostriedkami na živobytie.

Vyžadujú sa tieto sumy:

— denná suma vo výške 10 LVL, ak pozývateľ poskytne cudzincovi ubytovanie a na ubytovanie nie sú potrebné žiadne dodatočné zdroje,

— ak má cudzinec rezerváciu v hoteli, prostriedky na živobytie sa počítajú na základe poplatku za hotel, pričom sa zohľadní, že celková suma na deň a poplatok za ubytovanie je najmenej 30 LVL za deň.

V prípade, keď sa v elektronickom informačnom systéme – databáze pozvaní – nachádza informácia, že výdavky spojené so vstupom cudzinca a jeho pobytom v Lotyšskej republike uhradí pozývateľ alebo akákoľvek iná osoba, cudzinec nemusí predložiť dokumenty preukazujúce dostupnosť prostriedkov na živobytie.

LITVA

V súlade so zákonom o právnom postavení cudzincov musí cudzinec vstupujúci na územie Litovskej republiky v prípade potreby preukázať, že má primerané prostriedky na živobytie alebo zdroje týchto prostriedkov na pobyt v Litovskej republike, na spiatočnú cestu do svojej krajiny alebo na pokračovanie v ceste do krajiny, do ktorej má právo vstúpiť.

Na účely zistenia, či cudzinec má primerané prostriedky na živobytie, ministerstvo sociálneho zabezpečenia a práce stanovilo príslušné sumy finančných prostriedkov na 24 hodín, ktorými cudzinec musí disponovať, t. j. 550 LTL pre cudzinca, ktorý žiada o udelenie povolenia na pobyt v Litovskej republike, a 275 LTL pre členov jeho rodiny, ktorí ešte nedosiahli vek 18 rokov.

Vyhláška ministra vnútra a ministra zahraničných vecí č. 1V-280/V-109 vydaná 2. septembra 2004 určuje sumu prostriedkov na živobytie, ktorou musí cudzinec vstupujúci do Litvy disponovať a ktorá zodpovedá sume 40 EUR na deň.

LUXEMBURSKO

V luxemburskom právnom poriadku sa neuvádzajú žiadne referenčné sumy pre hraničné kontroly. O tom, či má cudzinec primerané prostriedky na živobytie, rozhoduje úradník vykonávajúci kontrolu podľa konkrétneho prípadu. Úradník v tejto súvislosti prihliada najmä na účel pobytu a typ ubytovania.

MAĎARSKO

Referenčná suma je stanovená v právnych predpisoch týkajúcich sa cudzincov: podľa vyhlášky č. 25/2001. (XI. 21.) ministra vnútra je momentálne potrebných pri každom vstupe aspoň 1 000 HUF.

Podľa článku 5 zákona o cudzincoch (zákon XXXIX z roku 2001 o vstupe a pobyte cudzincov) možno prostriedky na živobytie pre vstup a pobyt preukázať predložením:

— hotovosti v maďarskej alebo zahraničnej mene alebo bezhotovostných platobných prostriedkov (napr. šeku, kreditnej karty a pod.),

— platného pozývacieho listu vydaného štátnym príslušníkom Maďarska, cudzincom s povolením na pobyt alebo na usadenie sa, alebo právnickou osobou, ak pozývajúca osoba vyhlási, že uhradí náklady na ubytovanie, nocľah, zdravotnú starostlivosť a návrat (repatriáciu). K pozývaciemu listu musí byť priložený úradný súhlas orgánu cudzineckej polície,

— potvrdenia o ubytovaní a stravovaní zarezervovaného a zaplateného vopred cestovnou kanceláriou (voucher),

— akéhokoľvek dôveryhodného dokladu.

MALTA

Zvyčajne sa preveruje, či osoby vstupujúce na Maltu disponujú minimálnou sumou vo výške 20 MTL na každý deň trvania ich pobytu.

HOLANDSKO

Suma, z ktorej príslušníci hraničnej kontroly vychádzajú pri preverovaní prostriedkov na živobytie, v súčasnosti predstavuje 34 EUR na osobu a deň.

Toto kritérium sa neuplatňuje paušálne, keďže požadovaná suma prostriedkov na živobytie sa stanovuje na základe plánovanej dĺžky trvania pobytu, dôvodu pobytu a osobných okolností dotknutej osoby.

RAKÚSKO

Podľa článku 41 ods. 2 zákona o cudzincoch sa cudzincovi na hranici odmietne vstup, ak nemá v Rakúsku pobyt a nemá ani dostatočné prostriedky na živobytie, ktoré by zodpovedali nákladom na jeho pobyt a návrat.

Nie sú však stanovené žiadne referenčné sumy. Rozhodnutia sa prijímajú jednotlivo v závislosti od účelu, povahy a trvania pobytu. Ako dôkaz možno akceptovať hotovosť a – v závislosti od individuálnych okolností – cestovné šeky, kreditné karty, bankové záruky alebo písomné záruky od solventných osôb žijúcich v Rakúsku.

POĽSKO

Výška prostriedkov, ktoré sa požadujú na prekročenie štátnych hraníc, je stanovená vo výnose ministra vnútorných záležitostí a správy z 29. septembra 2003 o výške prostriedkov na pokrytie výdavkov súvisiacich so vstupom, tranzitom, pobytom a odchodom cudzincov, ktorí prekročia hranice Poľskej republiky, a o podrobných pravidlách o dokladoch preukazujúcich vlastníctvo týchto prostriedkov (Dz.U. 2003, č. 178, poz. 1748 a č. 232, poz. 2341).

Sumy stanovené v uvedenom predpise sú:

— 100 PLN na deň pobytu pre osoby staršie ako 16 rokov, ale nie menej ako 500 PLN alebo ekvivalent tejto sumy v zahraničnej mene,

— 50 PLN na deň pobytu pre osoby mladšie ako 16 rokov, ale nie menej ako 300 PLN alebo ekvivalent tejto sumy v zahraničnej mene,

— 20 PLN na deň pobytu, ale nie menej ako 100 PLN alebo ekvivalent tejto sumy v zahraničnej mene, pre účastníkov turistických zájazdov, mládežníckych táborov, športových súťaží alebo osoby so zaplatenými nákladmi na pobyt v Poľsku či prichádzajúce do Poľska na liečenie v sanatóriu,

— 300 PLN alebo ekvivalent tejto sumy v zahraničnej mene pre osoby staršie ako 16 rokov, ktorých pobyt v Poľsku netrvá dlhšie ako 3 dni (vrátane tranzitu),

— 150 PLN alebo ekvivalent tejto sumy v zahraničnej mene pre osoby mladšie ako 16 rokov, ktorých pobyt v Poľsku netrvá dlhšie ako 3 dni (vrátane tranzitu).

Cudzinci musia preukázať, že majú uvedené prostriedky na živobytie buď predložením hotovosti, alebo predložením:

— cestovných šekov alebo kreditnej karty,

— bankovej záruky od poľskej banky (s potvrdením existencie týchto prostriedkov),

— záruky od hostiteľa,

— lístka, ktorý držiteľa oprávňuje na cestu do krajiny pôvodu alebo akejkoľvek inej krajiny,

— dokladu oprávňujúceho držiteľa na použitie dopravného prostriedku, ktorý vlastní dotknutá osoba.

Cudzinec vstupujúci na územie Poľskej republiky musí mať okrem toho 300 PLN na pokrytie liečebných nákladov na každý deň pobytu alebo ekvivalent tejto sumy v zahraničnej mene. Doklady, ktoré môžu potvrdiť, že cudzinec má požadované finančné prostriedky na pokrytie lekárskeho ošetrenia, sú:

— originál pozvánky,

— poistenie platné na území Poľska.

Cudzinec vstupujúci na štátne územie s cieľom študovať alebo pokračovať v štúdiu, zúčastniť sa vedeckého výskumu či školenia musí mať:

— 1 600 PLN alebo ekvivalent tejto sumy v zahraničnej mene na pokrytie výdavkov na ubytovanie a stravovanie na prvé dva mesiace pobytu na území Poľskej republiky,

— 300 PLN alebo ekvivalent tejto sumy v zahraničnej mene na pokrytie výdavkov na lekárske ošetrenie na každý deň pobytu počas jedného mesiaca odo dňa vstupu.

PORTUGALSKO

Ak chcú cudzinci vstúpiť na územie Portugalska alebo ostať v krajine, musia disponovať týmito sumami:

— 75 EUR – na každý vstup,

— 40 EUR – na každý deň strávený na území Portugalska.

Cudzincov, ktorí môžu preukázať, že na trvanie svojho pobytu majú zabezpečené ubytovanie a stravu, možno oslobodiť od povinnosti zaplatiť uvedené sumy.

SLOVINSKO

Podľa článku 7 pokynov o odoprení vstupu cudzincom, podmienkach vydávania víz na hraničných prechodoch, podmienkach vydávania víz z humanitárnych dôvodov a o postupe pre zrušenie víz (Úradný vestník Slovinskej republiky č. 2/01 – ďalej iba „pokyny“) musí cudzinec pred vstupom do krajiny a na žiadosť príslušníka polície poskytnúť informácie o spôsobe zabezpečenia prostriedkov na živobytie a návrat do domovskej krajiny alebo cestu do tretej krajiny na dobu svojho pobytu v Slovinskej republike.

Ako primeraný dôkaz o existencii požadovaných prostriedkov na živobytie musí cudzinec predložiť predpísanú sumu peňažných prostriedkov v hotovosti alebo cestovné šeky, medzinárodne uznávané debetné alebo kreditné karty, akreditívy alebo iný overený dôkaz o existencii takýchto prostriedkov v Slovinskej republike.

Ako primeraný dôkaz toho, že sa môže vrátiť do svojej domovskej krajiny alebo môže cestovať do tretej krajiny, musí cudzinec predložiť buď zaplatené cestovné lístky, alebo prostriedky postačujúce na úhradu cestovných nákladov.

Primeraná suma hotovosti sa vypočíta vynásobením denných prostriedkov na živobytie počtom dní pobytu cudzinca v Slovinskej republike. Ak cudzinec nemá zabezpečené prostriedky na živobytie (rodina, ubytovanie uhradené v rámci zájazdu atď.), denné prostriedky na živobytie sa stanovujú na 70 EUR zmenených na SIT podľa platného denného výmenného kurzu.

Suma predpísaná pre maloleté deti v sprievode rodičov alebo zákonných zástupcov predstavuje 50 % sumy stanovenej v predchádzajúcom odseku.

SLOVENSKO

Podľa článku 4 ods. 2 písm. c) zákona č. 48/2002 Z. z. o pobyte cudzincov je cudzinec povinný na požiadanie preukázať na každý deň pobytu finančné zabezpečenie vo voľne zameniteľnej mene najmenej vo výške polovice minimálnej mzdy na Slovensku stanovenej v zákone č. 90/1996 Z. z. o minimálnej mzde v znení neskorších zmien a doplnení. Cudzinec mladší ako 16 rokov je povinný preukázať finančné zabezpečenie pobytu v polovičnej výške.

Suma zodpovedajúca minimálnej mzde na Slovensku je v súčasnosti 6 900 SKK.

FÍNSKO

Podľa cudzineckého zákona (301/2004, paragraf 11) preukazuje cudzinec pri vstupe, že má dostatok prostriedkov na živobytie s ohľadom na dĺžku plánovaného pobytu a návrat do krajiny, z ktorej odišiel, alebo na tranzit do tretej krajiny, do ktorej má zaručený vstup, alebo že si vie takéto prostriedky zabezpečiť zákonným spôsobom. Dostatok peňažných prostriedkov sa zvažuje pre každý prípad zvlášť. Okrem peňažných prostriedkov alebo lístkov požadovaných na odcestovanie a ubytovanie počas pobytu sa za potrebnú považuje suma približne 30 EUR na deň v závislosti od dohôd o ubytovaní a možného sponzora.

ŠVÉDSKO

Od 1. októbra 2006 bude referenčná suma na prekročenie hranice stanovená švédskymi právnymi predpismi dosahovať výšku 370 SEK na deň.

ISLAND

Podľa islandského práva musí cudzinec preukázať, že má dostatok peňazí na svoj pobyt na Islande a na spiatočnú cestu. V praxi je referenčnou sumou 4 000 ISK na osobu. Ak výdavky spojené s pobytom hradí tretia strana, suma sa znižuje o polovicu. Celková minimálna suma pri každom vstupe je 20 000 ISK.

NÓRSKO

Podľa článku 27 písm. d) nórskeho prisťahovaleckého zákona sa na hranici môže odoprieť vstup každému cudziemu štátnemu príslušníkovi, ktorý nevie preukázať, že má primerané peňažné prostriedky na svoj pobyt v kráľovstve a na spiatočnú cestu alebo že sa môže na získanie takýchto prostriedkov spoľahnúť.

Sumy pokladané za potrebné sa stanovujú individuálne a rozhodnutia sa prijímajú v každom prípade zvlášť. Zohľadňuje sa dĺžka pobytu, skutočnosť, či cudzí štátny príslušník bude bývať s rodinou alebo priateľmi, či má cestovný lístok na spiatočnú cestu a či bola poskytnutá záruka za pobyt (orientačná suma, ktorá sa považuje za primeranú pre osoby, ktoré nebudú bývať s príbuznými alebo priateľmi, je 500 NOK na deň).